3.

L-Anness II għandu jiġi emendat kif ġej: (a) L-Artikolu 2 għandu jiġi emendat kif ġej: (i) il-paragrafu 7 għandu jiġi mibdul b'dan li ġej: ‘7. Is-self ordinarju jista' jiġi estiz b'termini u b'kondizzjonijiet konċessjonarji fil-kazijiet li ġejjin: (a) għal proġetti ta' infrastruttura fil-Pajjiżi l-Anqas Żviluppati, f’pajjiżi li jkunu għadhom kemm ġarrbu konflitt jew diżastru naturali – minbarra dawk imsemmija taħt (aa) – li huma prerekwiżiti għall-iżvilupp tas-settur privat. F'tali każijiet, ir-rata ta' l-interess fuq is-self għandha titnaqqas bi 3 %; (aa) għal proġetti ta' infrastruttura minn entitajiet pubbliċi mmexxija kummerċjalment, li huma prerekwiżiti għall-iżvilupp tas-settur privat f’pajjiżi suġġetti għal kondizzjonijiet ta’ self restrittivi taħt l-inizjattiva tal-Pajjiżi Fqar Midjuna Ħafna (HIPC) jew f'qafas ieħor ta’ sostenibbiltà ta' dejn taħt ftehim internazzjonali. F’dawn il-każijiet, il-Bank għandu jfittex li jnaqqas il-prezz medju tal-fondi permezz ta’ ko-finanzjament xieraq ma’ donaturi oħra. Jekk dan ma jkunx ikkunsidrat possibbli, ir-rata ta’ l-interess tas-self tista’ titnaqqas b’tali ammont li jkun meħtieġ għall-konformità mal-livell dispost mill-inizjattiva HIPC jew minn qafas ġdid ta’ sostenibbiltà ta' dejn taħt ftehim internazzjonali; (b) għal proġetti li jinvolvu operazzjonijiet ta' ristrutturar fil-qafas tal-privatizzazzjoni jew għal proġetti b'benefiċċji soċjali jew ambjentali li huma sostanzjali u evidenti. F'dawn il-każijiet, is-self jista' jiġi estiż permezz ta' sussidju tar-rata ta' l-interess li l-ammont u l-għamla tiegħu għandhom jiġu deċiżi fir-rigward tal-karatteristiċi partikolari tal-proġett. Madanakollu, is-sussidju tar-rata ta' l-interess ma għandux ikun aktar minn 3 %. Ir-rata finali ta' self li taqa' taħt (a) jew (b) ma għandha, fl-ebda każ, tkun anqas minn 50 % tar-rata ta' referenza.’ ; (ii) il-paragrafu 9 għandu jiġi mibdul b'dan li ġej: ‘9. Is-sussidji ta' l-interess jistgħu jiġu kkapitalizzati jew jistgħu jintużaw f'forma ta' għotjiet. Jistgħu jintużaw sa 10 % tal-budget għas-sussidji tar-rata ta’ l-interess bħala appoġġ għall-għajnuna teknika relatata ma’ proġetti f’pajjiżi ta' l-ACP.’ ; (b) L-Artikolu 3 għandu jiġi emendat kif ġej: (i) il-paragrafu 1 għandu jiġi mibdul b'dan li ġej: ‘1. Il-Faċilità ta' l-Investiment għandha topera fis-setturi ekonomiċi kollha u tappoġġja l-investimenti ta' entitajiet privati u entitajiet tas-settur pubbliku mmexxija kummerċjalment, inkluża l-infrastruttura ekonomika u teknoloġika li tiġġenera d-dħul li hija kritika għas-settur privat. Il-Faċilità għandha: (a) tkun amministrata bħala revolving fund u tkun immirata sabiex tkun finanzjarjament sostenibbli. L-operazzjonijiet tagħha għandhom isiru skond termini u kondizzjonijiet relatati mas-suq u għandhom jevitaw il-ħolqien ta' distorsjonijiet fis-swieq lokali u l-ispostamenti ta' sorsi privati ta' finanzi; (b) tappoġġja s-settur finanzjarju ta’ l-ACP u jkollha effett katalitiku billi tinkoraġġixxi l-mobilizzazzjoni, fuq perijodu twil, ta' riżorsi lokali u tattira investimenti u self privati barranin lejn proġetti fl-Istati ta’ l-ACP; (c) terfa’ parti mir-riskju tal-proġetti li għalihom tagħti l-fondi, bis-sostenibbiltà finanzjarja tagħha żgurata permezz tal-portafoll bħala entità sħiħa u mhux permezz ta' interventi individwali; u (d) tfittex li tgħaddi l-fondi permezz ta' istituzzjonijiet u programmi nazzjonali u reġjonali ta' l-ACP li jippromwovu l-iżvilupp ta' l-intrapriżi ż-żgħar u ta' daqs medju (SMEs).’ ; (ii) il-paragrafu li ġej għandu jiġi inserit: ‘1a. Il-Bank għandu jiġi rikompensat ta’ l-ispiża li jġarrab fl-amministrazzjoni tal-Faċilità ta' Investiment. Għall-ewwel sentejn wara d-dħul fis-seħħ tat-tieni protokoll finanzjarju din ir-rikompensa għandha tkun sa ammont ta’ 2 % fis-sena ta’ l-għotja inizjali totali tal-Faċilità ta’ l-Investiment. Minn hemm 'il quddiem, ir-rikompensa tal-Bank għandha tinkludi komponent fiss ta’ 0,5 % fis-sena ta’ l-għotja inizjali u komponent varjabbli ta' ammont sa 1,5 % fis-sena tal-portafoll tal-Faċilità ta' l-Investiment li jkun investit fi proġetti fil-pajjiżi ta' l-ACP. Ir-rikompensa għandha tiġi ffinanzjata mill-Faċilità ta’ l-Investiment.’ ; (ċ) Fl-Artikolu 5, il-punt (b) għandu jiġi mibdul b'dan li ġej: ‘(b) fil-każ tal-finanzjament ta' self ordinarju u tal-finanzjament ta’ kapital ta' riskju għal intrapriżi żgħar u ta' daqs medju (SME), ir-riskju tar-rata tal-kambju għandu, bħala regola ġenerali, jinqasam bejn il-Komunità, fuq in-naħa l-waħda, u l-Partijiet l-oħra involuti, fuq in-naħa l-oħra. Bħala medja, ir-riskju tar-rata tal-kambju għandu jinqasam b'mod ugwali; u’ ; (d) L-Artikoli li ġejjin għandhom jiġi inseriti: ‘Artikolu 6a Rappurtar annwali dwar il-Faċilità ta’ l-Investiment Ir-Rappreżentanti ta’ l-Istati Membri ta' l-UE responsabbli għall-Faċilità ta’ l-Investiment, ir-Rappreżentanti ta’ l-Istati ta' l-ACP, kif ukoll il-Bank Ewropew ta' l-Investiment, il-Kummissjoni Ewropea, is-Segretarjat tal-Kunsill ta’ l-UE u s-Segretarjat ta’ l-ACP għandhom jiltaqgħu kull sena sabiex jiddiskutu l-operazzjonijiet u l-prestazzjoni tal-Faċilità ta' l-Investiment u l-kwistjonijiet ta' politika li jikkonċernawha. Artikolu 6b Reviżjoni tal-prestazzjoni tal-Faċilità ta’ l-Investiment Il-prestazzjoni globali tal-Faċilità ta’ l-Investiment għandha tkun suġġetta għal reviżjoni konġunta fin-nofs u fl-aħħar tat-terminu ta’ protokoll finanzjarju. Tali eżerċizzju jista’ jinkludi rakkomandazzjonijiet għat-titjib fl-implementazzjoni tal-Faċilità.’ .